b'\n_START_ARTICLE_\nDru\xc5\xbeba z neomejeno odgovornostjo\n_START_PARAGRAPH_\nDru\xc5\xbeba z neomejeno odgovornostjo (d. n. o.) je dru\xc5\xbeba po Zakonu o gospodarskih dru\xc5\xbebah (ZGD), ki jo ustanovita najmanj 2 fizi\xc4\x8dni ali pravni osebi, ki za njene obveznosti odgovarjata subsidiarno in solidarno s svojim premo\xc5\xbeenjem. D. n. o. ima pravno subjektiviteto, ki jo pridobi na podlagi dru\xc5\xbebene pogodbe z vpisom v sodni register. Zaradi osebne odgovornosti dru\xc5\xbebenikov je primerna predvsem za manj\xc5\xa1a podjetja z manj\xc5\xa1im tveganjem, npr. dru\xc5\xbeinska podjetja. Osebna odgovornost dru\xc5\xbebenikov predstavlja tudi precej\xc5\xa1njo zanesljivost upnikom. D.n.o. je od vseh dru\xc5\xbeb po ZGD najbli\xc5\xbeja civilnopravni dru\xc5\xbebi in se zato za razmerja med dru\xc5\xbebeniki subsidiarno uporabljajo dolo\xc4\x8dila Obligacijskega zakonika (OZ) o dru\xc5\xbebi._NEWLINE_Za ustanovitev je potrebna sklenitev dru\xc5\xbebene pogodbe, ki mora dolo\xc4\x8diti ime in sede\xc5\xbe, dejavnost, imena in prebivali\xc5\xa1\xc4\x8da dru\xc5\xbebenikov, vi\xc5\xa1ino in vrsto dogovorjenih vlo\xc5\xbekov ter notranjo ureditev razmerij med dru\xc5\xbebeniki, in nato vpis v sodni register. Do vpisa dru\xc5\xbebe v register in s tem pridobitve pravne osebnosti veljajo dolo\xc4\x8dbe OZ o dru\xc5\xbebi. Za ustanovitev ni potrebno zagotoviti nobenih sredstev._NEWLINE_Na osnovi kapitalskega vlo\xc5\xbeka pridobi dru\xc5\xbebenik svoj kapitalski dele\xc5\xbe, ki je osnova za udele\xc5\xbebo na dobi\xc4\x8dku in odlo\xc4\x8danje o dru\xc5\xbebinih zadevah. Dru\xc5\xbebeniki skupaj zastopajo dru\xc5\xbebo in vodijo njene posle, \xc4\x8de se ne dogovorijo druga\xc4\x8de. Zanje velja konkuren\xc4\x8dna prepoved, kar pomeni, da ne smejo sodelovati v dru\xc5\xbebah (ali kot samostojni podjetnik), ki na trgu konkurirajo tej dru\xc5\xbebi.'